Las interpretacions a partir de SULVIUS y de SOLUM implican un cambio dende S- inicial ta X- inicial que s'ha dau en toponimos aragoneses latins u prerromans que han estau transmesos a traviés de l'arabe: Exatiel, Exeya. En aragonés la x- inicial puede ir refirmada d'una i en aragonés oriental y centro-oriental (ixaringa, ixingardana, ixordiga, ecetra), y se documenta en aragonés medieval como e- en toponimos d'orichen arabe (Exarc, que persiste en l'apelliu Ejarque). L'alternancia entre tener una vocal inicial de refirme u no se manifiesta tanto en aragonés medieval (Xulve/Xulbe alternando con Exulve/Exulbe) como en castellán popular actual (Julve alternando con Ejulve). Se considera mes popular Julve que Ejulve pero la primera yera la que s'escribiba oficialment dende 1713 dica 1797.